internet vaartha 120 Views
హైదరాబాద్‌ : దేశంలోనే తొలిసారిగా తెలంగాణ రాష్ట్రంలో సైబర్‌ సెక్యూరిటీ చట్టాన్ని అమలులోనికి తీసుకు వస్తున్నామని తెలంగాణ రాష్ట్ర ఐటి కమ్యూనికేషన్స్‌ కార్యదర్శి జయేష్‌ రంజన్‌ వెల్లడించారు. సైబర్‌ నేరాలను అదుపు లోనికి తీసుకురావడం ఈకామర్స్‌ విధానాన్ని మరింత డిజిటలైజ్‌ చేయడం ఇ-కామర్స్‌ కొనుగోళ్లకు ప్రోత్సాహాన్ని ఇవ్వడం తమ లక్ష్యం అన్నారు. ఎఫ్‌ట్యాప్సీ ఆధ్వర్యంలో ఫెడరేషన్‌ హౌస్‌లో జరిగిన ఇ-కామర్స్‌ సెమినార్‌కు ఆయన ముఖ్య అతిథిగా విచ్చేశారు. ఎఫ్‌ట్యాప్సీ అధ్యక్షుడు రవీంద్రమోడీ అధ్యక్షతన జరిగిన సదస్సులో పలువురు ఇ-కామర్స్‌ నిపుణులు ప్రసంగించారు. జయేష్‌ రంజన్‌ మాట్లాడుతూ సెప్టెంబరు నుంచి అమలులోనికి వస్తున్న సైబర్‌ చట్టం ద్వారా ఆన్‌లైన్‌ మోసాలకు అడ్డుకట్ట పడుతుందన్నారు. ఇతరరాష్ట్రాలకంటే తెలంగాణ రాష్ట్రంలో ఐటి విధానం సులభతరంగా ఉందని, ఏకగవాక్ష విధానం, సరళతరమైన అనుమతుల విధానం, ఐటిరంగంలో ప్రోత్సాహాన్నిస్తోందన్నారు. ఐటి అనుమతులతో ఇబ్బందులవల్ల బెంగళూరులో ఏర్పాటుకానున్న అమెజాన్‌ కేంద్రం మనరాష్ట్రానికి తరలివచ్చిందని ఇందుకు రాష్ట్ర ప్రభుత్వ కృషి కూడా తోడైందన్నారు. దేశంలోనే అగ్రభాగంలో తెలంగాణ రాష్ట్రం ఐటిరంగంలో అగ్రభాగంలో ఉన్నా ఇప్పటికీ ఈమెయిల్‌ వాడుతున్న వారిసంఖ్యకేవలం 16 శాతం మాత్రమేనని ఐటిరంగంలో మరింత అభి వృద్ధికి తాము కృషి చేస్తున్నట్లు వివరించారు. ఇ-కామర్స్‌ విధానం అమెరికాలాంటి దేశాల్లో ఎక్కు వ వినియోగంలో ఉందన్నారు. భారత్‌లో కూడా ఈకామర్స్‌ వ్యాపారానికి అపార అవకాశాలున్నాయ ని ప్రతిసూక్ష్మ, చిన్న,మధ్యతరహా పరిశ్రమలు, రిటైల్‌రంగ వ్యాపార వేత్తలు ఈ రంగం సేవలను అందిపుచ్చుకోవాలన్నారు. సదస్సులో ట్రిపుల్‌ ఐటి డీన్‌ తురభ్‌ లక్డావాలా, టెంపెస్ట్‌ ఎండి మనిఖంఠ రాచర్ల, షాప్‌టాప్‌ సిఇఒ రజత్‌ షాహి, హ్యాక మానియా సిఇఒ హరీష్‌ కోట్రా, డా.రవికుమార్‌జైన్‌, డా.శ్రీధర్‌ వైథ్యనాధన్‌, కృష్ణ లకంసాని, సీనియర్‌ ఉపాధ్యక్షుడు గౌరాశ్రీనివాస్‌, ఐటిఐటిసేవల విభాగం ఛైర్మన్‌ మనోజ్‌కుమార్‌ అగర్వాల్‌, జ్యూయలర్స్‌ అసోసిఏషన్‌ అధ్యక్షుడు అవి నాష్‌కుమార్‌ గుప్తా తదితరులు పాల్గొన్నారు. ఎఫ్‌ట్యాప్సీ అధ్యక్షుడు రవీందమోడీ మాట్లాడుతూ ఈకామర్స్‌ రంగం భారత్‌ వృద్ధికి కీలకంగా మారిందన్నారు. ఇంటర్నెట్‌, స్మార్ట్‌ఫోన్‌ వినియోగం పెరుగుతున్న కొద్దీ ఆన్‌లైన్‌ చెల్లింపుల వ్యవస్థ ఊపందుకుంటున్నదని ఈతరుణంలో ఇ-కామర్స్‌ రంగానికి ప్రాధాన్యత పెరిగిందన్నారు. ఆన్‌లైన్‌లో బహుళ ఉత్పత్తులు అందుబాటులోకి రావాలన్నారు. ఇ-కామర్స్‌భారత్‌లో 34శాతం వార్షిక వృద్ధితో ఉందని, 2014లో 16.4 బిలియన్‌ డాలర్లుగా ఉంటే 2016 చివరికి 22బిలియన్‌ డాలర్లకు పెరుగుతుందన్నారు. భారత్‌లో ఇపుడిపుడేయువ పారి శ్రామిక వేత్తలు పెరుగుతున్నారని ఆరంగాల్లో ఇ-కామర్స్‌ ఒకటన్నారు. ఉపాధి అవకాశాలు, జిడిపి వృద్ధికి ఈ రంగం కీలకంగా మారుతోందని, ఇ-కామర్స్‌, ఇ-రిటైలింగ్‌, పెట్టుబడుల వంటివి బిజినెస్‌ అవకాశాలు పెంచుతాయన్నారు.